Едва ли има европейска столица, която да е в такава близост с планина и достъпът до нея да е толкова бърз. Витоша се намира на броени минути от улиците и булевардите. В която и част на София да живее, всеки я вижда по няколко пъти на ден. Тя е неразривно свързана с града и му придава един своеобразен чар.

Витоша добива още по-голямо значение, когато населението на София значително нараства. Всичко това предопределя факта, че тя става люлка на българския туризъм. През един августовски ден на 1895 г. Алеко Константинов заедно с 300 софиянци потеглят от Драгалевския манастир и по непознати пътеки за първи път изкачват витошкия първенец Черни връх.

Преди това чрез вестниците Алеко отправя следния призив: „Умоляват се софийските любители на българската природа да заповядат в неделя на 27 август на Черни връх на Витоша, гдето точно в 12 часа през деня ще се открие заседание за съставянето на един клуб на българските туристи. Поканата се отнася до всички навършили 20-годишна възраст”.

Оттук насетне Витоша престава да бъде само един красив декор на столицата. В следващите години предразсъдъците и страховете от нея постепенно изчезват. За софиянци става традиция да излизат всеки празничен ден в планината. През 1934 г. тя е обявена за парк с площ от над 120 кв. км, свързан органически с многоликия живот на София. Две години по-късно излиза първата в България Наредба-закон за защита на природата и се издава специален Правилник за стопанисване и ползване на Витоша.

Планината става особено удобна и още по-привлекателна, след като по нея започват да изникват хижи.